જોકે, આ મુકદ્દમા જેટલા મહત્વપૂર્ણ છે એ ધ્યાનમાં રાખતા, મીડિયાના મોઢે હાથ દેવાની ફરજ પાડવા બદલ ફક્ત આ બે અદાલતો સામે આંગળી ચીંધવી અયોગ્ય કહેવાશે. આ બાબતે તાજેતરના ભૂતકાળમાં ખરાબ દાખલો સુપ્રીમ કોર્ટે પોતે બેસાડ્યો છે. ઉજજૈન મહાકાલેશ્વર મંદિરમાં ધાર્મિક વિધિ સંબંધિત મુકદ્દમામાં, સુપ્રીમ કોર્ટે હાજર પત્રકારોને મૌખિક આદેશ આપ્યો હતો કે તેઓ કાર્યવાહી પરની માહિતી ન છાપે. દુઃખની વાત છે કે, આ પણ કેસના સંદર્ભો તપાસ્યા વગર હાથ ધરવામાં આવેલો "ખોટી માહિતી"ને અટકાવવાનો દેખાડો હતો, જેનો આખરી ચુકાદો જ ખોટો થઈ પડ્યો હતો. એવું જ કંઈક સુપ્રિમ કોર્ટે આપેલાં એક ચુકાદાના કેટલાક સૂચનોમાં જોવા મળ્યું. અદાલતના તિરસ્કારના આરોપી કલકત્તા હાઇકોર્ટના ન્યાયમૂર્તિ સી એસ કર્ણના મુકદ્દમા વખતે સુપ્રિમ કોર્ટે સૂચવ્યું હતું કે મીડિયા એ કેસના સંદર્ભમાં કરણના કોઈ પણ નિવેદનનો અહેવાલ ન આપે. આ પણ વિચારહીન અને બેદરકાર દૃષ્ટિકોણનાં લક્ષણો છે, જે બતાવે છે કે સર્વોચ્ચ અદાલત પોતાના આદેશોમાં વ્યક્તિની વાણીની સ્વતંત્રતાના હક વિશે જરાય પરવા કરતી નથી.